
Svet Nacionalne agencije Republike Slovenije za kakovost v visokem šolstvu je na podlagi  51. t člena v zvezi s četrto alinejo prvega odstavka 51. f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D,  109/12, 85/14, 75/16, 61/17 – ZUPŠ in 65/17; v nadaljevanju: ZViS) in v zvezi z prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18 ; v nadaljevanju: merila) v postopku zunanje evalvacije Šolskega centra Srečka Kosovela Sežana, Višje strokovne šole, ki je bil začet na podlagi vloge Šolskega centra Srečka Kosovela Sežana, ki ga zastopa ravnatelj Anton Marn, na svoji 149. seji 19. 3. 2020 sprejel naslednje mnenje:



MNENJE

Svet Nacionalne agencije Republike Slovenije za kakovost v visokem šolstvu meni, da Šolski center Srečka Kosovela Sežana, Višja strokovna šola, izpolnjuje standarde kakovosti, določene z Merili za zunanjo evalvacijo višjih strokovnih šol.



Obrazložitev:

[bookmark: _Hlk1035851]Šolski center Srečka Kosovela Sežana, Višja strokovna šola, Kraška ulica 2, Sežana (v nadaljevanju: vlagatelj) je na svet Nacionalne agencije Republike Slovenije za kakovost v visokem šolstvu (v nadaljevanju: svet agencije) 9. 9. 2019 vložil vlogo za zunanjo evalvacijo (v nadaljevanju: šola) zaradi sprejetja mnenja o izpolnjevanju standardov kakovosti, določenih z merili. Vlagatelj je vlogo ustrezno dopolnil.  Šola je vlogo vložila na predpisanem obrazcu in priložila vse priloge, predpisane v 15. členu meril. 

Svet agencije je v postopku v skladu s 14. členom meril na svoji 143. seji 24. 10. 2019  imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: pred. Zdenka Steblovnik Župan, Lesarska šola Maribor, Višja strokovna šola, predsednica, prof. dr. Irena Lazar, Univerza na Primorskem, Fakulteta za humanistične študije, članica, Sara Zmrzlak, študentka, članica, je na podlagi  samoevalvacijskega poročila šole, vloge, druge zahtevane dokumentacije in obiska šole 9. 12. in 10. 12. 2019 pripravila skupno evalvacijsko poročilo, ki ga ja na agencijo posredovala 24. 1. 2020. Šola na poročilo ni imela pripomb. Iz poročila je razvidno, da šola deluje v skladu z zakonodajo in merili.

V 26. členu Zakona o višjem strokovnem izobraževanju (Uradni list RS, št. 86/2004 in 100/2013; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51. t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na svoji 149. seji 19. 3. 2020. Presojal jo je po vseh standardih kakovosti določenih v 6., 7., 8., 9. in 10. členu meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov. Svet agencije je delil mnenje skupine strokovnjakov, da šola deluje v skladu z zakonom in merili.

Področje delovanja šole opredeljujejo standardi kakovosti od 1 do 7. Šola ima odločbo o vpisu v razvid za študijske programe »Oblikovanje materialov« in »Fotografija«. Šola uspešno prepoznava svoje poslanstvo v lokalnem in širšem nacionalnem prostoru, kar izražajo tudi njeni strateški dokumenti. Šola je močno povezana z organizacijami v regiji, z njimi testno sodeluje tako na strokovnem kot zaposlitvenem področju. S pridobljenimi kompetencami so zadovoljni tako diplomanti kot delodajalci. Notranja organiziranost šole zagotavlja sodelovanje vseh pomembnih skupin deležnikov pri upravljanju in razvijanju višješolske dejavnosti, pri čemer gre izpostaviti tako dobre odnose znotraj kolektiva kot posluh za individualne potrebe študentov. Šola izkazuje kakovostno izobraževalno, strokovno in razvojno dejavnost – študenti in zaposleni sodelujejo v številnih projektih. Šola aktivno sodeluje v Skupnosti višjih strokovnih šol Slovenije, Konzorciju SVSŠ za izvajanje PRI v tujini, s Centrom RS za poklicno in strokovno izobraževanje, obrtnimi sekcijami kamnosekov in posameznimi višjimi in visokimi šolami v Sloveniji in mednarodno, ki izvajajo sorodne programe. Še posebej dobro šola sodeluje z VSŠ Lesarske šole Maribor pri skupnih projektih (Robidišče) in razvoju programa Oblikovanje materialov. Na področju uresničevanja poslanstva so strokovnjaki izpostavili  nekaj potencialnih priložnosti, kot je realizacija pobude iz strategije šole za pripravo specialističnih programov za izpopolnjevanje oz. enoletnih specializacij po višješolski diplomi, ki bi dopolnila vrzel vezano na stike z okoljem. 

Področje kadrov opredeljujeta standarda kakovosti 8 in 9. Na šoli so zagotovljeni predavatelji in drugi strokovni delavci za kakovostno opravljanje izobraževalnega dela, obenem pa tudi podporne službe za učinkovito pomoč in svetovanje. Predavatelji so strokovnjaki na svojem področju, velik del jih deluje v gospodarstvu, in tako v izobraževalni proces vnašajo aktualna znanja. Notranji predavatelji sodelujejo na razvojnih in aplikativnih projektih, strokovnjaki so opazili prijetno sodelovalno klimo in dobro usklajevanje med srednjo in višjo šolo ter zunanjimi sodelavci. Šola zagotavlja pedagoškim in strokovnim delavcem možnosti za razvoj in usposabljanje. 

Področje študentov opredeljujejo standardi 10 do 13. Šola študentom zagotavlja ustrezno pomoč, svetovanje ter usklajevanje različnih potreb študentov pri sestavi urnika. Študenti so zelo zadovoljni z osebnim pristopom in individualno obravnavo tako s strani vodstva, podpornih služb kot tudi predavateljev. Strokovnjaki priporočajo vsebinsko dopolnitev spletnih strani, podrobnejše preverjanje obremenitve študentov, nadaljnjo promocijo študentskih izmenjav, predvsem za praktično izobraževanje. Šola uspešno varuje pravice študentov, študenti sodelujejo v vseh predpisanih organih, strokovnjaki spodbujajo študentski svet k aktivnemu sodelovanju pri organizaciji obštudijskih dejavnosti. Študenti sodelujejo pri vrednotenju ter posodabljanju vsebin in izvajanja dejavnosti šole, aktivno sodelujejo pri pripravi samoevalvacijskega poročila.

Področje materialnih razmer opredeljujejo standardi 14 do 17. Prostori in vrhunska oprema šole omogočajo kakovostno izvajanje vseh dejavnosti – strokovnih, razvojnih in pedagoških. Računalniška oprema se posodablja, skrbi se za energetsko sanacijo stavb. Velika prednost šole je tudi kamnoseška delavnica, katere potencial je potrebno izkoristiti tako z vidika sodelovanja z gospodarstvom kot usposabljanja študentov. Zagotovljene so prilagoditve študentom z različnimi oblikami invalidnosti, morebitne težave se rešujejo individualno. Zagotovljeni so ustrezni in stabilni finančni viri za izvajanje in nadaljnji razvoj višješolske dejavnosti. Knjižnica šole ima ustrezno študijsko in strokovno literaturo ter zagotavlja kakovostne knjižnične storitve. Strokovnjaki svetujejo aktivno prizadevanje za izgradnjo študentskega doma oz. za boljše pogoje za samo bivanje in obštudijske dejavnosti študentov v Sežani.

Področje notranjega zagotavljanja in izboljševanja kakovosti opredeljujejo standardi 18 do 22. Šola evalvira vsebino, sestavo in izvajanje izvedbenega študijskega programa ter znotraj zakonskih možnosti uspešno posodablja študijske programe. Strokovnjaki so kot priložnost za izboljšanje izpostavili razmislek o pobudi za prilagoditve anketnega vprašalnika oz. spodbudi predavateljev za lastne samoevalvacije (glede na specifike njihovih predmetov). Iz delovanja šole in njene dokumentacije ter opravljenih razgovorov je očitno, da vsi deležniki šole dobro poznajo prednosti in slabosti ter izvedene ukrepe. Uresničevanje nalog v vsakoletnih akcijskih načrtih se spremlja in evidentira v naslednjem samoevalvacijskem poročilu. V primeru neizvedenih ukrepov so navedeni razlogi s pojasnili ter roki za odpravo.
Šola je uspešno upoštevala večino priporočil prejšnje evalvacije NAKVIS, izvaja pa tudi notranje presoje po predpisanih standardih kakovosti. Način, oblika in obseg izvajanja študijskega programa ustrezajo njegovi vsebini in sestavi, tako da so kakovostno prilagojene in zagotovljene študijske vsebine, izvedbene prakse in viri. Zaznati je različne pristope k zagotavljanju na študenta osredinjenega pedagoškega procesa, predavatelji so strokovnjaki na svojih področjih, študenti imajo številne možnosti za projektno delo, praktično izobraževanje je odlično organizirano, prav tako so izvrstne tudi materialne razmere.

Vse navedeno je jasno razvidno iz končnega evalvacijskega poročila skupine strokovnjakov, ki ga je svet agencije v celoti upošteval pri svojem mnenju. Skupina strokovnjakov ugotavlja, da šola v deluje v skladu z ZVSI in merili. Šolo pozitivno ocenjuje prav na vseh področjih presoje, ob koncu vsakega področja pa še posebej poudari njene prednosti in tudi primere dobre prakse. Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. S priporočili se strinja tudi svet agencije. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, odnos do študentov, materialni pogoji ter notranje zagotavljanje in izboljševanje kakovosti ter izvajanje študijskih programov. 

Šola ima v skladu z 22. členom meril možnost, da se na mnenje odzove v roku 30 dni od prejema. Svet agencije sprejeto mnenje in morebiten odziv šole pošlje ministrstvu, pristojnemu za visoko šolstvo.


	Postopek vodil:
Martina Mravlja
Višja svetovalka III

	dr. Peter Purg 
Predsednik sveta 
Nacionalne agencije Republike Slovenije 
za kakovost v visokem šolstvu 

Vročiti:
- Šolski center Srečka Kosovela Sežana, Višja strokovna šola, Kraška ulica 2, Sežana;
- Ministrstvo za izobraževanje, znanost in šport, sektor za višje strokovno izobraževanje, Masarykova cesta 16, 1000 Ljubljana.

